חידון שעשועון מחלקי המים לקטנים ולגדולים

חידון מס' 8 מתחבאים ומסתתרים בהגדה

השאלות

מים ראשונים: בחידון זה יש 'התחכמויות' ואסוציאציות, לצד כמובן בקיאות בטקסט של ההגדה. החלוקה לקטעי ההגדה מסייעת כמובן. מותר להעלות 'תשובות פרועות' ולהשוות אח"כ עם דף התשובות 'הרשמי'..

מתחבאים בקערת הסדר

1. כוח
2. מחלת ילדים
3. טיט
4. תפוח
5. מסכת במשנה. מה הקשר שלה לחג שלנו?
6. אחד מבניו של לוי
7. מסתתר שהגיע ממגילת אסתר
8. שלושה העולים לתורה

מתחבאים בסימני הסדר

1. סנדוויץ'
2. המספר חמישה עשר
3. ספר הלכה חשוב (בשינוי לשון קל) .
4. מי כתב אותו ומתי בערך?
5. שנים או שלושה מקומות בארץ מסתתרים בסימנים
6. דרשן וממשל משלים
7. מריבה
8. הוא והיא מסתתרים בסימנים

מתחבאים בקידוש

1. השם המקורי של החג
2. בחג אני אוהבת, ובשבת עוד יותר

מתחבאים בהא לחמא עניא, מה נשתנה, עבדים היינו

1. הוא בעצם בכלל לא מתחבא, למרות שלא אוכלים אותו בפסח**.**
2. רמז לקרבן פסח**.**
3. הוא מופיע בסך הכל ארבע פעמים בהגדה ובליל הסדר, מי זה?.
4. נטילת ידיים
5. צומת כבישים מרכזית בארץ
6. הצומת הזו גם חוזרת בהמשך ההגדה (למטיבי לכת)?
7. ספר הלכה חשוב מסתתר בקטע הזה (חוץ מספר ההלכה שכבר ראינו בסימנים)

מתחבאים בהסבת החכמים בבני ברק וארבעה הבנים

1. מי היה הרבי שאירח את כל החכמים? מי גר בבני ברק?
2. למטיבי לכת: חוץ מרבי עקיבא, על עוד שני חכמים הנזכרים כאן אנחנו יודעים היכן גרו, מי הם?
3. גם למטיבי לכת: על איזו עוד הלכה או מצווה אתה יודע שאמרו חכמים: הרי זה משובח?
4. עוד למטיבי לכת: לחכמים היושבים כאן היה רב מאד מפורסם ואחריו נשיא מאד מפורסם, ששניהם לא נוכחים במפגש כאן. גם שניהם מזוהים עם מקומות ידועים היום בארץ, מי הם ומה שמות מגוריהם?
5. ישוב בצפון ארץ מסתתר כאן, מצא אותו
6. מי הראשון בתנ"ך שנקרא "חכם"? ומי השני?
7. איפה נזכר "רשע" פעם ראשונה בתנ"ך?.
8. ואיפה מסתתר התם? – יעקב אבינו:
9. ומי הוא שלא ידע ונאלץ לשאול?
10. אילו שני בנים מקבלים את אותה תשובה ואיך זה ייתכן?

מתחילה עובדי עבודה זרה היו אבותינו, והיא שעמדה

1. זוג תאומים מסתתר כאן, מי הם?
2. מי היה הסבא של יצחק אבינו? ומי היה הדוד שלו?
3. ללבן היו הרבה נכדים. מנה לפחות שמונה נכדים ונכדה אחת.
4. מה הקשר המשפחתי בין ראובן ונחור?
5. איפה מסתתרת כאן השפה העברית?.
6. המספר 400 שמוזכר כאן קשור בעוד 400 שקשור באברהם (לא בהגדה).
7. מי זו שעמדה לאבותינו ולנו?
8. ואיפה היא התקיימה?

מסתתרים בדרשת צא ולמד

1. איזו חברת אוטובוסים מסתתרת כאן
2. מי קיבל ציון מצוין בהגדה?
3. איפה מסתתרות המסכנות?.
4. איפה מסתתר המספר 10,000?
5. איפה מתחבא שם של פרעה?
6. ואיפה מתחבא שר האוצר?
7. למטיבי לכת: איפה מסתתרת ונרמזת נקבת הגמל?
8. בקטע של צא ולמד מסתתר חג אחר, לא חג הפסח.
9. ואיפה מסתתר בקטע זה הנביא יחזקאל?

ויוציאנו ה' ממצרים

1. אומרים שאין עשן בלי אש, תוכיח מהקטע שלנו.
2. יש כלל בהלכה: "מצווה בו יותר מבשלוחו". הסבר כלל זה ומצא איפה הוא נמצא בקטע שלנו?
3. מפקדה בצבא, גם היא מסתתרת כאן.

עשר המכות

1. רמזים ומחבואים במכות (לא לפי הסדר, אפשר גם לעשות מימיקה והצגה):

* אוי, נורא מגרד לי (שתי מכות)
* וואי, איזה חיות מפחידות.
* לא רואים אותי, אני הכי מסתתרת
* השעורה חטפה כהוגן אבל לא החיטה
* תגיד, יש לך קצת מים בשבילי?
* מה זה הרעש והקרקורים האלה מסביב?
* מה זה הענן המזמזם הזה שמכסה את השמים?
* אני לא סובל את אחי הגדול, הוא מרביץ לי וממש לא נחמד אלי.
* תראה חרנפר, כל הפרות והתרנגולות שלנו חולות, אני חושבת שהן הולכות למות.

1. מחבואים בחשבון: 10 = 250, הכיצד? תסביר את החשבון**.**
2. במספר 3 הם התייאשו
3. במספר הזו לא רק הם התייאשו אלא גם כל עבדי פרעה ובקשו מפרעה שישלח את בני ישראל?.
4. אותי אהרון עשה ולא משה, וגם אותי.-
5. ואותי הקב"ה בעצמו עשה ולא משה ולא אהרון.
6. ועלי לא כתוב בה בתורה שה' הבדיל בין בני ישראל ובין המצרים (ספר שמות פרק ח) וגם לא כתוב שהפסקתי. רמז: הרבה ילדים סובלים ממני עד היום.

דיינו

1. שוב מסתתר כאן (לא כל כך מסתתר בעצם) המספר 15.
2. אילו עוד "מעלות" אתה מכיר, גם 15**.**
3. ויש מעלות בחג אחר, דומה קצת לפסח. מהו החג ומה הן המעלות?
4. השבת ניתנה לעם ישראל עוד לפני מעמד הר סיני. תוכיח. איפה ניתנה?
5. אכלנו אותו ארבעים שנה ובכל זאת הוא עשה לנו צרות בפורים, מי זה המסתתר?
6. ה' עשה שלושה ניסים בים, אילו הם?**.**

פסח, מצה ומרור

1. מה זה ה"פסח" שאכלו בזמן בית המקדש ועכשיו לא?**.**
2. 14 או 15, היכן הם מסתתרים כאן?
3. מי השתחווה ומי לפני שלושים יום לא הסכים להשתחוות. מי הוא זה?
4. למה אוכלים מצות בפסח? כאן יש סיבה אחת, אבל בהתחלת ההגדה אמרנו סיבה אחרת? מה היא?
5. היכן מסתתרת המילה "במהירות"? בלשון ההגדה ואיך זה כתוב בתורה?
6. היכן מסתתרת דמות ואמירה מאד מפורסמת סביב המהפכה הצרפתית בהגדה? מי הדמות ומה האמירה?
7. למטיבי לכת: האם מסתתרת כאן "מצה עשירה"?

בכל דור ודור אנחנו חייבים - גאולה – שירה – הללויה – סוף מגיד

1. בכל דור ודור וכו' – בקטע זה מסתתרים שניים מארבעת הבנים. מי הם?
2. לפיכך אנחנו חייבים וכו' – בקטע זה יש שוב מסתתר חג אחר ומה שקוראים בו. מהו חג זה? מה הקטע?
3. היכן מסתתר כאן כיוון מערב בכיווני הרוחות?
4. אשתו של אלקנה מסתתרת כאן.
5. מסתתרת כאן האמא שעבדה כל כך קשה לפסח
6. היכו נרמזת כאן קריעת ים סוף? והיכן נס כניסת בני ישראל לארץ?
7. מי רקד ומי יצא במחולות?
8. מה זה זבחים ומה זה פסחים?
9. בברכת הגאולה נעלם אחד מקודקודי המשולש של רבן גמליאל. מי הוא ולמה נעלם?
10. יש בלילה זה ארבע כוסות: הכוס הראשון הוא על .... , השני הוא על ..... , השלישי הוא על .... והרביעי הוא על .... והחמישי?

רחצה – מוציא מצה – מרור – כורך

1. מצה, מרור, חסה, חרוסת, ואיפה מסתתר כאן הזית?
2. איפה מסתתר כאן "פסח שני"? מה זה פסח שני?
3. מי היה הלל? איפה נולד? איזה סיפור אתה יודע עליו? מי היה בן הזוג שלו ללימוד תורה?
4. איך הוא קשור לפסח חוץ מה"כורך"?.

שולחן עורך

**כאן אפשר להשלים את כל השאלות שלא הספקנו מקודם וגם חידונים נוספים והעיקר, לא לשכוח לאכול טוב!**

צפון – ברך: שיר המעלות וברכת המזון

1. איפה מסתתר כאן אחד הבנים? מי הוא?**.**
2. סימן לגאולה היה "פקוד יפקוד". איפה הוא מסתתר כאן?
3. שיטפונות בדרום – איפה הם מסתתרים?
4. שבת חשובה בשנה, איפה היא מסתתרת?
5. שם של קיבוץ.
6. חלום יוסף – איפה נרמז?
7. שם של מושב בארץ בברכת המזון.
8. איפה מסתתרים אריות בברכת המזון.

שפוך חמתך – כוסו של אליהו

1. כאן שופכים. ואיפה פותחים (פעמיים לפחות, יש שלושה), ואיפה כורכים, ואיפה מוזגים, ואיפה מטפטפים ואיפה גומרים**.**
2. בקטע זה מסתתר שמה של שכונה בירושלים. מי זו?
3. מה זה תיק"ו ואיך זה קשור לכוסו של אליהו?

המשך הלל ונשמת

1. איפה מסתתר בחצי השני של הלל סיפור יפה על אברהם אבינו כשהיה ילד קטן?
2. איפה מסתתר אי בים התיכון?
3. איפה מסתתרת הבדלה של מוצאי שבת? (לפי הספרדים, פעמיים)
4. ואיפה מסתתר האו"ם?
5. קיבוץ בעמק יזרעאל, איפה מסתתר?
6. עוד שכונה בירושלים
7. ועוד שכונה בירושלים
8. וחוף יפה בארץ?
9. איפה מסתתר כאן בית חולים?
10. ואיפה הכוורת?
11. ומושבה בגליל?
12. איפה חושבים כבר על היום שאחרי הפסח?
13. הענק הזה מסתתר כאן?
14. היכן מסתתרת פרשה מספר בראשית
15. איפה מסתתר המספר 40 מיליון?

נרצה - פיוטים ופזמונים

מסתתרים כלליים או שמא לא

1. האם ירושלים בירת מדינת ישראל נמצאת בהגדה או לא? אם כן, היכן.
2. האם משה נמצא בהגדה או לא? אם כן, היכן.
3. האם אהרון נזכר בהגדה, כן או לא. אם כן, היכן.
4. האם דוד נזכר בהגדה, כן או לא. אם כן, היכן.
5. האם שלמה נזכר בהגדה, כן או לא. אם כן, היכן.
6. האם האבות נזכרים בהגדה, כן או לא. כולם או רק חלק? אם כן, היכן.
7. האם המשיח נזכר בהגדה, כן או לא. אם כן, היכן.
8. האם אליהו נזכר בהגדה, כן או לא. אם כן, היכן.

**עד כאן לפעם זו. נשלים בעזרת השם בשנים הבאות!**

חג שמח וליל סדר מהנה

מחלקי המים